11 Okt – Pergelutan rumah tangga Jimmy Shanley dan Nursuhaila Eliani Suhaimy akhir tamat apabila mereka telah sah bercerai talak satu secara tebus talak (khuluk) dengan nilai ganti rugi RM1.
Jimmy Shanley atau nama sebenarnya, Jimmy Shanley Norjahan Salleh melafazkan cerai khuluk di hadapan Hakim Syarie Abd Halim Abu Samah di Mahkamah Rendah Syariah di sini pada Rabu selepas pasangan berkenaan bersetuju untuk berpisah dan mengambil haluan masing-masing.
Dalam prosiding tersebut Nursuhaila selaku plaintif telah bersetuju untuk menggugurkan tuntutan nafkah edah, mutaah serta hutang manakala Jimmy 33, bersetuju untuk tidak membuat sebarang tuntutan terhadap bekas isterinya.
Peguam Syarie Sa'adiah Din yang mewakili Nursuhaila memaklumkan pihak plaintif ada menerima permohonan Jimmy untuk bersetuju menebus talak dengan nilai RM1 pada Jumaat lalu.
Dari hak penjagaan anak pula, Jimmy dibenarkan melawat anaknya yang kini berada di bawah penjagaan ibu Suhaila yang juga merupakan pengasas produk kecantikan Natasya, Datin Muniroh Kassim di Sungai Buloh.
Apabila ditanya sendiri kepada Jimmy, dia memberitahu telah memungkiri janji yang dibuat bersama emak mertuanya untuk tidak menceraikan Nursuhaila.
"Saya sudah berjanji dengan emak untuk tidak bercerai sebelum ini namun nak buat macam mana, jodoh tiada dan kami memang tidak serasi." Ujar Jimmy.
Nursuhaila pula mengucapkan rasa syukur selepas kemelut rumah tangganya yang berlarutan sejak tahun lepas kini berakhir dengan damai.
Jimmy dan Nursuhaila diijabkabulkan pada 1 Oktober 2010 dengan hantaran sebanyak RM31,186 yang diambil bersempena tarikh lahir Nursuhaila yang jatuh pada 31 Januari 1986.